Ткъа, ламазал арахьа́ деш долчу сужудехь салам далар хьалха-хьалха хилла болчу Iеламнахана юкъахь дуьйна схьа шина кепара дуьйцуш хилла ду, масала, та́биIу́нех хилла болчу цхьаболчу Iеламнаха и сужуд дIадерзош салам дала деза аьлла, вукхара дала ца деза аьлла. Имам ШафиIийс а (Дела реза хуьда цунна), шина кепара аьлла ду цу хьокъехь: дала деза а аьлла а ду, дала ца оьшу аьлла а ду. Цул тIаьхьа хилла болчу цуьнан мазхIабера дукхах болчу Iеламнаха цу шиннах нийса а, чIогIа а лерина дерг – салам дала дезаш хилар ду.